Sektor korporativnih komunikacija

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**INA uručila donaciju Klinici za pedijatriju KBC Zagreb**

* **Ova je prva u nizu od šest donacija koje će INA uručiti pedijatrijskim odjelima diljem Hrvatske**
* **Donacija u iznosu od 150 tisuća kuna namijenjena je za sanaciju prostora Zavoda za neonatologiju i neonatalnu intenzivnu medicinu**

**Zagreb, 8. studenog 2016. – Inina donacija u iznosu od 150 tisuća kuna koju je prof.dr.sc. Anti Ćorušiću, ravnatelju Kliničkog bolničkog centra, uručio g. Tvrtko Perković, izvršni direktor PF Korporativnog centra u Ini, omogućit će KBC-u Zagreb sanaciju prostora Zavoda za neonatologiju i neonatalnu intenzivnu medicinu. Male pacijente posebno je razveselio posjet hrvatskih nogometnih reprezentativaca Modrića, Rakitića, Ćorluke, Mandžukića i Subašića koji su im zajedno s izbornikom g. Antom Čačićem tom prilikom podijelili prigodne poklone. Osim ove, INA je pripremila donacije za još pet pedijatrijskih odjela diljem Hrvatske koje će tijekom studenog i prosinca posjetiti zajedno s partnerima.**

G. Perković tom je prilikom izjavio: „Suradnja s KBC Zagreb na neki način je postala tradicija te me veseli što je INA i ovom prilikom mogla doprinijeti boljem i kvalitetnijem liječenju najmlađih pacijenata. Pomaganje zajednici u kojoj djelujemo Inino je jasno opredjeljenje kao društveno odgovorne tvrtke. Ovo je prva od šest donacija pedijatrijskim odjelima koje će INA uručiti do kraja godine kako bismo pomogli onima kojima je to najpotrebnije.“

„Upravo zbog kontinuirane podrške i pomoći Ine, KBC Zagreb realizirao je do sada brojne projekte koji su omogućili bolju skrb i liječenje naših pacijenata. Drago mi je da ćemo i ove godine zahvaljujući ovoj donaciji unaprijediti rad i usluge liječenja na Klinici za pedijatriju KBC-a Zagreb te zahvaljujem Ini na podršci, a hvala i hrvatskim nogometnim reprezentativcima čiji je posjet zaista razveselio naše male pacijente“, izjavo je prof.dr.sc. Ante Ćorušić, Ravnatelj KBC-a Zagreb.

Prof.dr.sc. Boris Filipović-Grčić, predstojnik Klinike za pedijatriju KBC-a Zagreb, dodao je: „Namjena ove Inine donacije je sanacija prostora Zavoda za neonatologiju i neonatalnu intenzivnu medicinu Klinike za pedijatriju KBC-a Zagreb. Na ovom Zavodu, koji se sastoji od dva dijela za intenzivno liječenje i intenzivnu njegu novorođenčadi sa ukupno 28 bolničkih postelja, tijekom godine zbrinemo oko 350 novorođenčadi s područja cijele Hrvatske, a planiranim uređenjem osigurat će se bolji uvjeti liječenja i boravka za naše pacijente.“

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr